‏26 יולי, 2020

לכבוד

הצוות לבחינת המדיניות בנוגע להפללה וצריכה של קנאביס

**הנדון: המדיניות בנוגע להפללה וצריכה של קנאביס בישראל – נייר עמדה – עמותת אוויר נקי**

עמותת אוויר נקי – העמותה נגד עישון מתנגדת נחרצות ללגליזציה של קנאביס בישראל.

יש צורך להפריד לחלוטין בין ההתייחסות לקנאביס לצרכי פנאי לבין ההתייחסות לקנאביס לשימוש רפואי.

**עמדתינו בתמצית:**

1. אין לאפשר לגליזציה ואין להקל בחוק הקיים בנושא קנאביס לצרכי פנאי.
2. יש לשים דגש במניעה ואכיפה נגד סוחרי הקנאביס, ולהחמיר בענישה.
3. יש לצאת בקמפיינים נגד עישון בכלל – טבק, קנאביס וכל חומר וצמח אחר.
4. יש לבטל את שיטת הרישיונות לקנאביס לשימוש רפואי, ובמקומה להתייחס לקנאביס לשימוש רפואי כפי שמתייחסים כיום לאופיאטים – יש לבודד את החומר הפעיל בקנאביס, לתת אותו לחולים בלבד, בהתוויה רפואית מתאימה, במרשם רופא, במעקב רופא, ע"י ניפוק בבית מרקחת בלבד, במינון מדוייק של החומר הפעיל ובדרך רפואית מקובלת (כדורים, טיפות וכיוב'). לא בעישון ולא באידוי.

**קנאביס לצרכי פנאי:**

המונח "קנאביס לצרכי פנאי" הוא מונח שחוטא לאמת בשם התקינות הפוליטית. אנשים שמעשנים קנאביס או בשמות הפחות מכובסים – **מריחואנה וחשיש**, מעשנים כדי לברוח מהמציאות, "לתפוס ראש", "להתמסטל", "to get high".

ראוי לחזור ולהזכיר את נושא עישון הטבק.

לפני עידן ועידנים, כאשר לא היה קיים מחקר רפואי בצורתו המודרנית כיום, כאשר לא היו ידועים נזקי העישון, נעשתה שגיאה היסטורית מתמשכת בכך שהתאפשר לאנשים לסחור בטבק לצורך עישון, ולעשן טבק, החל מייצואו במאה ה-15 מהיבשת החדשה, אמריקה, ל"עולם הישן" וכך במשך השנים עד תחילת המאה ה-20, כאשר הוקמו תאגידי ענק שצברו כוח כלכלי ופוליטי רב מאוד, עם אחוזי מעשנים שהגיעו בשנות ה-60-70 של המאה ה-20 לכמעט מחצית מהאוכלוסיה הבוגרת בעולם המערבי, לאחר מאמצים שיווקיים אדירים של אותם תאגידים, הסתרה מכוונת של נזקי העישון שהיו ידועים לבעלי ומנהלי תאגידי הטבק והטעיית הציבור והממסד הרפואי ע"י הכחשת נזקי העישון, ואף יצירת מצג שווא שהעישון מועיל לבריאות.

במשך השנים מאז שהוכחו והוכרו באופן רשמי נזקי העישון ע"י הממסד הרפואי, לפני למעלה מ-50 שנים, מתקיים מאבק עיקש וקשה נגד העישון ונגד אותם תאגידי ענק עם כוח פוליטי וכלכלי רב. בינתיים במהלך שנים אלו מתו מנזקי העישון מאות מיליוני אנשים בעולם (עפ"י ארגון הבריאות העולמי – בכל שנה מתים מעישון 8 מיליון אנשים בעולם).

נוסף על הנזק הבריאותי, ישנו נזק כלכלי. מדינת ישראל מעריכה את הוצאותיה בגין נזקי העישון בכ-13 מיליארד ש"ח בשנה[[1]](#footnote-1) (וככל הנראה מדובר בהערכת חסר), בעוד הכנסות המדינה ממיסים על מוצרי עישון (לרבות מע"מ) הן כ-7 מיליארד ש"ח בשנה. כלומר עישון טבק יוצר גירעון של לפחות 6 מיליארד ש"ח בשנה בתקציב המדינה. בכל שנה.

נאמר לא פעם ע"י גורמים רבים, שאם כיום, כאשר אנו יודעים על נזקי העישון (של טבק), היה מוצע לשווק מוצר כמו טבק, הממשלות היו אוסרות את השיווק שלו.

אבל הנה, מדינת ישראל שוקלת לחזור על השגיאה ההיסטורית פעם נוספת, עם חומר אחר שמיועד לעישון, כאילו לא למדנו כלום מההיסטוריה.

ברוב המוחלט של מדינות העולם, הקנאביס מוגדר סם מסוכן וצריכתו היא עבירה פלילית או לכל הפחות מנהלית, ורק במדינות ספורות – קנדה, גיאורגיה, דרום אפריקה, אורוגוואי ו-11 מדינות בארה"ב (מתוך 50) עשו לגליזציה של עישון קנאביס. מדינות אלו עורכות ניסויים בבני אדם והן עתידות לשלם על כך מחיר כבד. ישנם נזקים קצרי טווח שכבר נראים לעין כגון תאונות והתאבדויות, וישנם נזקים בטווח הבינוני והארוך (הרחבה בהמשך) שיתגלו במדינות אלו בעוד מספר שנים.

אל למדינת ישראל להצטרף לאותן מדינות בודדות שעושות שגיאה היסטורית שיהיה קשה מאוד עד בלתי אפשרי לתקן ולהחזיר לאחור.

הבערה של חומר, כל חומר, יוצרת ריאקציות כימיות, שמשחררות כימיקלים רעילים ומסרטנים. שאיפה ישר לריאות של העשן – בהכרח מזיקה לבריאות, בין אם מדובר בהבערה של טבק או קנאביס או כל צמח או חומר אחר, בין אם הוא מוגדר בפקודת הסמים המסוכנים ובין אם הוא חוקי, ואפילו אם צריכתו באכילה מועילה לבריאות.

בחוק איסור פרסומת והגבלת השיווק של מוצרי טבק ועישון,התשמ"ג-1983 וכן בחוק למניעת העישון במקומות ציבוריים והחשיפה לעישון, תשמ"ג-1983 נכללים כל חומר ממקור צמחי המיועד לעישון בדרך של בעירה (כולל קנאביס) וכן סיגריות אלקטרוניות. אידוי נכלל בחוקים אלו גם כן. כלומר המחוקק שב והכיר אך לאחרונה בנזקי עישון של קנאביס, ואף הוסיף והכיר בכך שגם אידוי (סיגריות אלקטרוניות) גורם לנזק בריאותי.

נזקי עישון קנאביס דומים לנזקי עישון טבק (מחלות לב וכלי דם, מחלות ריאות ודרכי נשימה, סרטן) בתוספת נזקים ייחודיים לעישון קנאביס (פגיעות קוגניטיביות קצרות וארוכות טווח, התקפים פסיכוטיים, איבוד זיכרון, תאונות, התאבדויות)[[2]](#footnote-2),[[3]](#footnote-3).

העובדה שישנם חומרים מזיקים שכיום הם חוקיים לשימוש בישראל אינה סיבה להכניס למסגרת החוק עוד חומר שגם הוא מזיק, ושיעלה את המקרים של תאונות (תאונות דרכים ותאונות אחרות), מחלות ומוות בטרם עת. בדיוק להיפך – המדינה צריכה להפחית ככל הניתן את גורמי הסיכון לתאונות, מחלות ומוות בטרם עת, ולא להוסיף עוד גורמי סיכון בטיעון ש"במילא טבק ואלכוהול חוקיים". אין בכך כל היגיון, בוודאי לא היגיון בריא.

לא רק שלא צריך לאפשר לגליזציה של קנאביס או כל חומר או צמח אחר שעיקר צריכתו נעשית בעישון ו/או למטרות "התמסטלות", אלא צריך להשוות את מעמד הטבק למעמד הקנאביס כיום, ולא להיפך.

מתן נגישות וזמינות לעישון קנאביס לא יוריד את הביקוש לעישון קנאביס, אלא בדיוק להיפך. בני נוער וצעירים יילכו לסופר או לפיצוציה וירכשו קנאביס, בדיוק כפי שהם רוכשים כיום טבק, גם כאשר החוק אוסר מכירת מוצרי עישון לקטינים.

אפילו הדיבורים על לגליזציה בשנים האחרונות, הקמפיינים של אנשי תקשורת שונים בעד עישון קנאביס ובעד לגליזציה, השיח שמדבר על קנאביס כעל "תרופת פלא" – מעלים באופן דרמטי את אחוז בני הנוער, הצעירים והאנשים בכלל שמעשנים קנאביס[[4]](#footnote-4).

המצב רק יחמיר עוד יותר אם תהיה לגליזציה, יותר ויותר בני נוער, צעירים ואנשים בכלל יתחילו לעשן קנאביס, ועישון קנאביס יעודד עישון טבק, ולהיפך.

נוסף על כך יוקמו תאגידי ענק שיצברו כוח כלכלי ופוליטי, ישווקו באגרסיביות מוצרי קנאביס לבני נוער וצעירים, ייתנו לעישון קנאביס תדמית חיובית (שכבר קיימת), בדיוק כפי שמתקיים כיום בתעשית הטבק. סביר להניח שאותם תאגידי טבק ישווקו גם קנאביס, עם כל הכוח הכלכלי והפוליטי והידע והמשאבים השיווקיים שכבר קיימים אצלן.

אנשים יעשנו קנאביס במקומות ציבוריים בניגוד לחוק, בדיוק כפי שכיום הם מעשנים טבק במקומות ציבוריים בניגוד לחוק, ואין אכיפה.

לא מתקבל על הדעת שממשלת ישראל תאותת איתותים כפולים לציבור – מצד אחד לגליזציה לקנאביס (מה שנותן חותמת כשרות רפואית לקנאביס), ומן הצד השני עריכת הסברה ואמירה שעישון קנאביס "לא בריא", בציפיה שעישון קנאביס לא ייעשה פופולרי, אפילו יותר מעישון טבק.

באפריל 2019 נכנס לתוקף תיקון לפקודת הסמים המסוכנים (הידוע בשם "אי הפללה באחריות") – בפעמיים הראשונות בתוך 5 שנים עישון קנאביס ייחשב כעבירת קנס, ורק מהפעם השלישית בתוך 5 שנים תרשם עבירה פלילית.

עמדתנו היא כי זהו תיקון מאוזן, ואין צורך בהקלה נוספת במצב הקיים מבחינה חוקית.

בהחלט יש צורך להשקיע יותר ולשים דגש במניעה ואכיפה נגד סוחרי הסמים, ובכלל זה נגד סוחרי הקנאביס, ואף להחמיר בענישה.

בנוסף, על ממשלת ישראל לצאת בהסברה רצינית, יעילה ורציפה, כולל באמצעי המדיה השונים, נגד עישון בכלל – טבק, קנאביס, וכל חומר וצמח אחר.

**קנאביס לשימוש רפואי:**

אנו מכירים במצוקה של חולים שסובלים מכאבים כרוניים ובעיות רפואיות אחרות, ושמקבלים קנאביס לשימוש רפואי בדרך מסורבלת.

על מנת לפשט את הדרך ולהקל על מצוקת החולים – אין צורך בלגליזציה. למעשה אין שום קשר ללגליזציה.

הקשר בין מצוקת החולים לבין לגליזציה נעשה באופן ציני ע"י אותם אלה שמעוניינים לעשן קנאביס לצרכי פנאי ("סטלנים"). אין להם שום קשר לחולים, החולים אף לא מעניינים אותם, והם מנצלים ניצול ציני את מצוקתם ו"רוכבים" על מצוקתם של החולים כל הדרך ללגליזציה.

יש להתייחס לקנאביס לשימוש רפואי כפי שמתייחסים כיום לאופיאטים.

אופיאטים הם סמים נרקוטיים, "בני משפחה" של סם ההרואין (סם שכידוע מצוי בפקודת הסמים המסוכנים), המשמשים להתוויות רפואיות כגון שיכוך כאב. אופיאטים מנופקים בהתוויה רפואית מתאימה, במרשם רופא, במעקב רופא, בבית מרקחת בלבד, וניתנים בדרך רפואית מקובלת (כדורים, טיפות). לא בעישון.

אנו מציעים לבטל את שיטת רישיונות הקנאביס המסורבלת, ולנפק את הקנאביס באופן זהה לניפוק אופיאטים – יש לבודד את החומר הפעיל בקנאביס, לתת אותו לחולים בלבד, בהתוויה רפואית מתאימה, במרשם רופא, במעקב רופא, ע"י ניפוק בבית מרקחת בלבד, במינון מדוייק של החומר הפעיל ובדרך רפואית מקובלת (כדורים, טיפות וכיוב'). לא בעישון, ואף לא באידוי.

אין שום תרופה אחרת שניתנת בעישון, ולא יעלה על הדעת שמשרד הבריאות ייתן גושפנקא למתן תרופה בעישון, מכיוון שעישון הוא לא פתרון לשום בעיה, אלא בעיה בפני עצמה.

קנאביס לשימוש רפואי ניתן כיום בעישון אך ורק עקב כניעה של משרד הבריאות ללחץ התקשורתי שמופעל עליו בשנים האחרונות, וזה דבר שדורש תיקון.

יש לזכור שאם קנאביס הוא תרופה, הרי שתרופה נותנים לאנשים חולים או שיש להם בעיה רפואית, ולתרופה כמו לכל תרופה יש תופעות לוואי. אין תרופות פלא, תרופה לא נותנים לאנשים ל"צרכי פנאי" ותרופה לא נותנים בעישון. ראוי שהמסר הזה יועבר לציבור, שמבולבל מהמסרים שהוא מקבל מאותם אלה שדוחפים ללגליזציה באופן אקטיבי ואגרסיבי.

1. [דו"ח שר הבריאות על העישון לשנת 2017](http://www.avir-naki.com/wp-content/uploads/2018/05/Smoking-Report-2017.pdf) – עמ' 80 בקובץ [↑](#footnote-ref-1)
2. [תמצית השימוש בקנאביס ונזקיו מתוך אתר ארגון הבריאות העולמי](https://www.who.int/substance_abuse/facts/cannabis/en/) [↑](#footnote-ref-2)
3. [דו"ח ארגון הבריאות העולמי – ההשפעות הבריאותיות והחברתיות של שימוש בקנאביס שלא לצורך רפואי](https://www.who.int/substance_abuse/publications/msbcannabis.pdf) [↑](#footnote-ref-3)
4. [הרשות למלחמה בסמים: זינוק אדיר בשימוש בקנאביס](https://www.ynet.co.il/articles/0,7340,L-4935907,00.html) – כתבה מ-YNET – 15/3/17 [↑](#footnote-ref-4)